วิกฤตแค่ไหน คนไทยไม่ทอดทิ้งกัน
วิกฤตน้ำท่วมที่ลุกลามจากภาคเหนือ ภาคกลาง เข้าสู่ย่านปริมณฑล ทั้ง จ.ปทุมธานี นนทบุรี นครปฐม
30 ต.ค. 2565

วิกฤตน้ำท่วมที่ลุกลามจากภาคเหนือ ภาคกลาง เข้าสู่ย่านปริมณฑล ทั้ง จ.ปทุมธานี นนทบุรี นครปฐม
โดย..ชาติชาย พยุหนาวิชัย 
จนเข้าสู่พื้นที่กรุงเทพมหานคร (กทม.) ซึ่งเป็นตลาดที่อยู่อาศัยใหญ่ที่สุดของประเทศ ยังไม่มีทีท่าจะยุติได้ง่ายๆ เพราะมีการประกาศรายชื่อเขตให้ประชาชนอพยพออกในหลายพื้นที่แล้ว นี่ยังไม่นับรวมเขตเฝ้าระวังที่ได้รับผลกระทบเพิ่มขึ้นอีกหลายเขตที่ทยอยประกาศไม่เว้นแต่ละวัน ทำให้ใครหลายคนถึงกับเกิดภาวะเครียดโดยไม่รู้ตัว เพราะมัวแต่เกาะติดสถานการณ์ตามหน้าจอทีวีกันนาทีต่อนาที
ภาพที่เราเห็นและข้อมูลที่เรารับรู้ผ่านสื่อต่างๆ ไม่เพียงสะท้อนให้เห็นถึงความเสียหายต่อชีวิตและทรัพย์สินของผู้ประสบภัยทั้ง 33 จังหวัด นิคมอุตสาหกรรมและโรงงานในตอนนี้เท่านั้น แต่ยังส่งผลกระทบอย่างหนักต่อตลาดที่อยู่อาศัย ทั้งในส่วนของบ้านสร้างใหม่และบ้านมือสอง เพราะนับตั้งแต่เกิดวิกฤตน้ำท่วมใหญ่เป็นต้นมา จำนวนผู้เข้าเยี่ยมชมโครงการและยอดโอนกรรมสิทธิ์บ้านจัดสรรลดลงมากกว่า 50% และบางโครงการอาจลดลงถึง 80% โดยเฉพาะอย่างยิ่งโครงการแนวราบ ในขณะที่โครงการแนวสูงหรือคอนโดมิเนียม ซึ่งดูเหมือนจะปลอดภัยและเป็นทางเลือกของผู้บริโภคในช่วงน้ำท่วม แต่บรรยากาศตลาดก็ไม่เอื้ออำนวยซะทีเดียว เพราะกำลังซื้อของประชาชนลดลงมาก และการเดินทางไปไหนมาไหนยังค่อนข้างลำบากจากการปิดเส้นทางการจราจรหลายจุด ผู้ประสบภัยส่วนใหญ่จึงเลือกที่จะใช้วิธีเช่าอยู่ก่อนในขณะนี้ โดยทำเลที่ตั้งที่ได้รับความนิยมสูงขึ้นในตอนนี้คงหนีไม่พ้นลุมพินี เพลินจิต สีลม สาทร และสุขุมวิทตอนต้น เนื่องจากเป็นเขตศูนย์กลางธุรกิจที่จะได้รับการป้องกันเป็นพิเศษ
ผมเชื่อว่าหลังจากเหตุการณ์น้ำท่วมครั้งนี้ ความต้องการที่พักอาศัยแนวสูงหรือคอนโดมิเนียมจะยังคงมีแนวโน้มเพิ่มขึ้น เพื่อใช้เป็นที่พักสำรองในย่านใจกลางเมืองเผื่อเกิดเหตุการณ์ที่ไม่คาดฝันเช่นนี้อีก แต่ผู้ซื้อจะเริ่มให้ความสำคัญต่อการออกแบบโครงการที่คำนึงถึงระบบการป้องกันน้ำท่วม และจะพิจารณามาตรการในการป้องกันน้ำท่วมของแต่ละอาคารเพิ่มมากขึ้น
แม้ตัวเลขจำนวนหน่วยยอดโอนกรรมสิทธิ์ที่อยู่อาศัยทั้งที่สร้างใหม่และมือสองในไตรมาส 3 (ยอดโอนรวมกันประมาณ 4.35 หมื่นหน่วย) จะดูดีกว่าในไตรมาส 2 (ยอดโอนรวมกันประมาณ 4.05 หมื่นหน่วย) แต่เป็นเพราะอานิสงส์จากมาตรการบ้านหลังแรกที่ออกมาในชุดแรก และเพิ่งมาโอนกรรมสิทธิ์กันได้ในเดือน ส.ค. และ ก.ย. และคาดว่ายอดโอนที่อยู่อาศัยตลอดทั้งปี 2554 ในเขต กทม. และปริมณฑลลดลงจากปีก่อนไม่ต่ำกว่า 20% คือ มียอดโอนอยู่ที่ประมาณ 1.41.5 แสนยูนิต ลดลงจาก 1.78 แสนยูนิตในปีที่ผ่านมา และภาวะชะลอตัวอย่างหนักนี้จะส่งผลต่อเนื่องข้ามไปถึงปี 2555 เนื่องจากผู้บริโภคขาดความมั่นใจ จึงมีการชะลอการตัดสินใจออกไปประมาณ 36 เดือน และอาจรุนแรงกระทั่งไม่เลือกซื้อบ้านแนวราบ เพราะไม่มั่นใจเรื่องทำเลที่น้ำจะท่วมถึง ส่วนสถานการณ์ในปีหน้านั้น 
ผมมองว่าการตัดสินใจซื้อบ้านใหม่น่าจะเป็นเรื่องยากแล้วละครับ เพราะผู้ที่คิดจะซื้อบ้านจะใช้เวลายาวนานขึ้นในการตัดสินใจ เนื่องจากต้องพิจารณาอย่างถี่ถ้วนเกี่ยวกับทำเลที่อยู่อาศัย โดยจะให้ความสำคัญกับระดับความสูงของพื้นที่โครงการ และระดับความสูงของเส้นทางสัญจรรอบด้าน เพื่อให้สามารถป้องกันภัยจากน้ำท่วมได้ในอนาคต และนี่คือโจทย์ใหญ่ของผู้ประกอบการพัฒนาอสังหาริมทรัพย์ที่ต้องการจะบิลด์ยอดขายบ้านในปีหน้า คงต้องกลับไปนอนก่ายหน้าผากคิดกันดูนะครับว่าจะปรับกลยุทธ์กันอย่างไร ส่วนโจทย์ที่สำคัญในตอนนี้ของผู้ประสบภัยจำนวนไม่น้อยคงหนีไม่พ้นการมองหาแหล่งเงินทุนดีๆ ถูกๆ เพื่อนำไปใช้ซ่อมแซมบ้านหลังน้ำลด สำหรับเรื่องนี้ไม่ต้องกังวลใจไปครับ เพราะตอนนี้บรรดาสถาบันการเงินและธนาคารต่างทยอยเดินพาเหรดนำเสนอแพ็กเกจช่วยเหลือผู้ประสบภัยหลากหลายรูปแบบให้ท่านได้เลือกใช้บริการตามใจชอบเลยครับ
ในส่วนของธนาคารกสิกรไทยได้เปิดศูนย์ข้อมูลช่วยเหลือลูกค้าสินเชื่อบ้านกสิกรไทยที่ประสบภัยน้ำท่วม โดย K Home Smiles Club ที่พร้อมให้ความช่วยเหลืออย่างเต็มที่ตลอด 24 ชั่วโมงทุกวัน โดยลูกค้าสินเชื่อบ้าน กสิกรไทยสามารถโทร.มาที่บริการผู้จัดการส่วนตัวเรื่องบ้าน หมายเลข 028888888 กด 511 ตามด้วยรหัสสมาชิก 6 หลักบนบัตรสมาชิกและเครื่องหมาย # เพื่อปรึกษาและขอความช่วยเหลือได้ตั้งแต่ 1.การเตรียมรับมือวิกฤตน้ำท่วม เช่น บริการข้อมูลข่าวสารน้ำท่วม วิธีการรับมือน้ำท่วม เช็กเส้นทางเลี่ยงน้ำท่วม และข้อมูลที่จอดรถช่วงน้ำท่วม
2.การขอความช่วยเหลือเมื่อเกิดน้ำท่วม เช่น บริการข้อมูลศูนย์อพยพผู้ประสบภัยน้ำท่วม ข้อมูลและประสานงานการอพยพ คำปรึกษาด้านสุขภาพจิตเบื้องต้น กรณีเกิดความเครียดจากสถานการณ์น้ำท่วม ประสานงานกับบริษัทประกันเพื่อให้ความช่วยเหลือรถที่ติดอยู่ในสถานการณ์น้ำท่วม ข้อมูล สถานที่จำหน่ายทราย เรือ เครื่องสูบน้ำ ข้อมูลที่พัก บ้านพักชั่วคราว 
3.การประสานงานฟื้นฟูซ่อมแซมหลังน้ำลด เช่น บริการข้อมูลการเตรียมการหลังน้ำลด ประสานงานช่างเพื่อซ่อมแซมปรับปรุงบ้านและรถยนต์ เครื่องใช้ไฟฟ้า เฟอร์นิเจอร์ และบริการทำความสะอาด ขนย้ายสัมภาระ อีกหนึ่งบริการดีๆ ที่ธนาคารกสิกรไทยไม่เคยทอดทิ้งคุณ สุดท้ายนี้ผมเชื่อว่าประเทศไทยของเราจะสามารถผ่านพ้นวิกฤตร้ายๆ ได้อีกครั้ง ด้วยความร่วมมือร่วมใจและน้ำใจของ “คนไทย” ที่ไม่เคยทอดทิ้งกัน